26- Strivadennoù all en em ziskouez en diavaez : sevenadur an oberoù a drugarez hag a garitez, pardoniñ an eil d'egile,  lodennañ ha kenskoazell, ambroug ar re glañv, ar re war-nes mervel, ar brizonidi, ar stourm evit ar reizhder, an engouestladur abostolek, ar perzhiadur en Eukaristiezh lidet evit pardon ar pec'hedoù. An niveradur-se a ziskouez emañ Doue dalc'hmat o kouviañ da strivadennoù an adunvanidigezh hag ez eo liammet strizh ar sakramant e-unan ouzh hor jestroù hag emzalc'hioù avielek. Ha ne vo ket ankounac'het ar pirc'hirindedoù hag ar pardonioù evel kemend-all a zegouezhoù brientek evit bevañ an Adunvanidigezh [6]. A drugarez d'ar strivadennoù hiniennel-se, en em nevesa endeo dremm an Iliz hag ar bed.